Verskil sonder om ander te reduseer | Netwerk24
Deur Joan Hambidge, Kaapstad 22 November 2020 00:03
Joan Hambidge, Kaapstad, skryf:
In enige polemiek is daar 'n teks, intertekste en 'n subteks. En literatore moet kan verskil; dit hou immers die gesprek aan die gang.
Daniel Hugo se machismo-poging verlede week om Jean Meiring op hierdie blaaie tot fopdosser te reduseer, val helaas plat. 'n Mens dink hier aan studies oor hierdie fenomeen as 'n figuur wat weens 'n komplekse genderposisie sake problematiseer.
Gaan kyk gerus na Camille Paglia se Vamps & Tramps en Marjorie Garber se Vested Interests. En films soos: Some Like It Hot en Priscilla, Queen of the Desert.
Die subteks is egter daar: Meiring het Hugo gekritiseer in Die Burger (2 deser) oor sy rubriek oor Haarhoff en dat dié maar net 'n klassikus moes bly. In Hugo se oorspronklike rubriek verwys hy na sy familie as bekende klassici en kenners. So hy trek ook die aandag na homself waarmee hierdie leser geen probleem het nie.